Nóg 'n geldwaarborg vir SAL | Maroela Media
"Die bykomende waarborg sal SAL in staat stel om sy jaarlike finansiële state vir 2013/14 te finaliseer en dit moontlik maak vir die lugredery om volgende week Vrydag, op 30 Januarie, sy algemene jaarvergadering te hou," het die departement in 'n verklaring gesê.
'n Totaal van R14,4 miljard se waarborge is al aan SAL toegestaan. Die waarborge is nie 'n oordrag van geld nie, maar laat 'n entiteit toe om teen dit te leen.
Die nuutste waarborg is aan ses voorwaardes onderhewig. SAL moet onder andere die tesourie binne 'n maand voorsien van 'n omvattende implementeringsplan vir sy "90-dae-aksieplan"-ingryping; die lugredery moet ook binne drie maande voorstelle aan die regering voorsien rakende sy netwerkstruktuur, vlootstrategie en die struktuur van die lugredery; en SAL moet ook weekliks verslae aan die Tesourie voorlê.
SAL is een van drie staatsbeheerde maatskappye wat op 12 Desember van die departement van openbare ondernemings na die Tesourie oorgeplaas is nadat Jeff Radebe, minister in die presidensie, gesê het die kabinet is bekommerd oor hulle prestasie.